V. Tomanová, ministerka práce, sociálnych vecí a rodiny SR: (2007-02-08):
Pokiaľ ide o zákon o pomoci v hmotnej núdzi, teda č. 599 o zmene a doplnení niektorých zákonov v znení neskorších predpisov úrad určí osobitného príjemcu, príslušným úradom je úrad práce, sociálnych vecí a rodiny podľa miesta trvalého bydliska, samozrejme, občana, ak sa doterajšou výplatou dávky alebo príspevkov nedosiahol, alebo je zrejmé, že sa nedosiahne cieľ alebo účel, na ktorý dávka a príspevky boli určené. Osobitný príjemca je obec alebo, ak je to odôvodnené, môže to byť aj iná právnická alebo fyzická osoba. Osobitný príjemca zabezpečuje dávku a príspevky v peňažnej forme alebo vo vecnej forme a je povinný ich použiť výlučne v prospech občana v hmotnej núdzi a fyzických osôb, ktoré sa z občanov v hmotnej núdzi spoločne posudzujú. Ak osobitný príjemca zabezpečuje dávku a príspevky vo vecnej forme, je povinný ich poskytnúť za cenu obvyklú na mieste dostupnom občanovi v hmotnej núdzi. Obec alebo iná právnická osoba, ktorá vykonáva funkciu osobitného príjemcu, rozhoduje o použití finančných prostriedkov, aby mal občan zabezpečené základné životné potreby, podmienky, môže ich použiť na zaplatenie úhrad nákladov spojených s bývaním, na nákup potravín, šatstva a podobne. Keďže obec je vlastne najbližšie teda k občanovi a bližšie ako úrad práce, sociálnych vecí a rodiny, môže teda oveľa kvalitnejšie posúdiť aktuálne potreby občana a operatívne ich zabezpečiť, ale môže zabezpečiť aj operatívne riešenie. Úrad práce, sociálnych vecí a rodiny dohliada nad ním, ako určený osobitný príjemca plní svoje povinnosti. Ak si osobitný príjemca neplní svoje povinnosti, úrad ho uvoľní z funkcie osobitného príjemcu a určí iného osobitného príjemcu. Na základe zmeny zákona o pomoci v hmotnej núdzi od 1. 1. 2006 môže obec využiť možnosť vykonávať funkciu osobitného príjemcu dávky a príspevkov voči všetkým občanom vo svojom územnom obvode, ktorým úrad priznal dávku a príspevky právoplatným rozhodnutím. Na takýto výkon osobitného príjemcu úrad s obcou uzatvorí písomnú dohodu. Takýmto spôsobom je možné vykonávať funkciu osobitného príjemcu aj v tých prípadoch, keď sa dávky a príspevky využívajú v súlade s účelom, na ktorý sú určené. V zmysle výnosu ministerstva práce, sociálnych vecí a rodiny zo 14. decembra 2005 č. 3749/2005 II/1 o poskytovaní dotácií v pôsobnosti ministerstva práce, sociálnych vecí a rodiny môže obec vykonávajúca funkciu osobitného príjemcu pre najmenej 20 spoločne posudzovaných fyzických osôb požiadať o dotáciu na výkon osobitného príjemcu dávky v hmotnej núdzi a príspevkov k dávke v hmotnej núdzi. Spomenula som tie štátne sociálne dávky, to je zákon č. 600, ktorý to umožňuje, taktiež zákon č. 235/1998 Z. z. pri tom príspevku pri narodení dieťaťa a taktiež pri prídavku na dieťa sa osobitný príjemca využíva v tých prípadoch, ak oprávnená osoba nevyužíva prídavok na výživu a výchovu dieťaťa, t. j. na účel, na ktorý je ten prídavok poskytovaný. Ak vyplynie z písomnej informácie o školskej dochádzke poskytovanej školou, že dieťa zanedbáva plnenie povinnej školskej dochádzky, taktiež je možné ustanoviť osobitného príjemcu. Pri príspevku pri narodení dieťaťa, pri príplatku pri narodení dieťaťa a príspevku rodičom, ktorým sa teda osobitný príjemca využíva v prípadoch, ak sú odôvodnené pochybnosti o účelnom použití týchto prostriedkov, teda štátnych sociálnych dávok, alebo, ak v čase rozhodovania sa vyplácajú prídavky na deti nie rodičom, ale obci z dôvodu, že ich rodič nevyužíva na výchovu a výživu.